નવી દિલ્હી– ફ્રાન્સના પ્રમુખ ઈમેન્યુલ મેક્રોન અને પીએમ નરેન્દ્ર મોદીએ શનિવારે 14 દ્વિપક્ષીય સમજૂતી પર હસ્તાક્ષર કર્યા છે. હૈદરાબાદ હાઉસમાં આ મુલાકાત પછી સંયુક્ત પ્રેસ કોન્ફરન્સને સંબોધિત કરી હતી, પીએમ મોદીએ કહ્યું હતું કે અમે બન્ને ફક્ત બે લોકતંત્રોના નેતા નહીં, પણ અમે બે સમૃદ્ધ અને સમર્થ વિરાસતોના ઉત્તરાધિકારી પણ છીએ, પીએમ મોદીએ વધુમાં કહ્યું કે સ્વતંત્રતા, સમાનતા અને ભાઈચારા એકલા ફ્રાન્સનું મૂલ્ય નથી, પરંતુ તે ભારતના બંધારણમાં પણ સામેલ છે. મોદીએ જણાવ્યું હતું કે અમારી રણનીતિક સમજૂતી ભલે 20 વર્ષ જૂની હોય પણ અમારી સભ્યતાઓનો સહયોગ સદીઓ લાંબો છે. 18મી સદીથી લઈને આજ સુધી પંચતંત્રની વાર્તાઓ, મહાભારત અને રામાયણ દ્વારા ફ્રાન્સીસ વિચારકોએ ભારતને ધારીને જોયું છે. રોમ્યાં રોલા, વિક્ટર હ્યુગો જેવા લોકોએ ભારતનો ગહન અભ્યાસ કર્યો છે. ફ્રાન્સના પ્રમુખ ઈમેન્યુલ મેક્રોને કહ્યું હતું કે ફ્રાન્સ ભારત સાથે સૌથી વધુ ગાઢ સંબધો ધરાવતો દેશ રહ્યો છે, અને યુરોપમાં ભારતના પ્રવેશનું બિંદુ હોવું જોઈએ. મેક્રોને કહ્યું કે અમારો પહેલો ઉદેશ્ય રક્ષા, અનુસંધાન અને વિજ્ઞાન, વિશેષ રુપમાં યુવા, ઉચ્ચ શિક્ષા અને વિજ્ઞાનના ક્ષેત્રમાં ભારત અને ફ્રાન્સની રણનીતિક સંબધોનો નવો યુગ શરૂ થાય. એ મહત્વપૂર્ણ છે કે આતંકવાદના સંદર્ભમાં બન્ને દેશોની વચ્ચે કેટલાય સામાન્ય પડકારો અને જોખમ છે.